Ο **Χουάν Ντίξον** (Βαλτιμόρη**,** 9 Οκτωβρίου 1978), είναι Αμερικανός πρώην καλαθοσφαιριστής και νυν προπονητής. Με ύψος 1,91 μ. αγωνιζόταν στην θέση του πόιντ γκαρντ.

Σταδιοδρομία
------------

Ο Ντίξον γεννήθηκε στην Βαλτιμόρη το 1978 και όταν βρισκόταν σε ηλικία δεκαεπτά ετών, οι γονείς του, Φιλ και Χουανίτα, οι οποίοι ήταν τοξικομανείς, πέθαναν από AIDS. Ο ίδιος ζούσε από τα νηπιακά του χρόνια με τον παππού και την γιαγιά του.

Σπούδασε στο πανεπιστήμιο του Μέριλαντ και αγωνίστηκε με την ομάδα των Τέραπινς σε 141 παιχνίδια, με μέσους όρους 16,1 πόντων, 4,2 ριμπάουντ και 2,6 ασίστ. Στην τελευταία του χρονιά, το 2002, οδήγησε την ομάδα του Μέριλαντ στον τίτλο του NCAA, για πρώτη φορά στην ιστορία τους.

Το 2002, επιλέχθηκε στο # 17 του ντραφτ του ΝΒΑ από τους Ουάσινγκτον Ουίζαρντς, στους οποίους αγωνίστηκε για τρεις σεζόν, πριν συνεχίσει για δύο χρόνια στην ομάδα των Πόρτλαντ Τρέιλ Μπλέιζερς, την πρώτη εκ των οποίων συμμετείχε στην αρχική πεντάδα στους 42 από τους 76 αγώνες που έπαιξε και είχε μέσο όρο 12,3 πόντων.

Ολοκλήρωσε την σεζόν 2006-07 στην ομάδα των Τορόντο Ράπτορς και τον Φεβρουάριο του 2008 ανταλλάχθηκε με τον Πρίμος Μπρέζετς των Ντιτρόιτ Πίστονς. Επέστρεψε στην Ουάσινγκτον τον Σεπτέμβριο του ίδιου έτους και έναν χρόνο αργότερα υπέγραψε στους Ατλάντα Χοκς, από τους οποίους αφέθηκε ελεύθερος έναν μήνα αργότερα.

Την 1 Νοεμβρίου 2009, υπέγραψε συμβόλαιο με τον Άρη Θεσσαλονίκης και αγωνίστηκε σε επτά αγώνες του ελληνικού πρωταθλήματος, με ρεκόρ πόντων στην εκτός έδρας ήττα του Άρη από την ΑΕΚ με 77-76, όπου σκόραρε 31. Στις 30 Δεκεμβρίου 2009 έφυγες από την ομάδα. Συνέχισε στην ισπανική Μάλαγα και τον Φεβρουάριο του 2010 αποκλείστηκε από την FIBA γιατί βρέθηκε θετικός σε τεστ αναβολικών ουσιών. Τον Μάρτιο του 2011, υπέγραψε στην τουρκική Μπάνβιτ για τρεις μήνες, πριν αποχωρήσει από την ενεργό δράση σε ηλικία 33 ετών.

Προπονητική καριέρα
-------------------

Από το Νοέμβριο του 2013, μέχρι τον Ιούλιο του 2016 εργάστηκε ως βοηθός προπονητή στην πανεπιστημιακή ομάδα του Μέριλαντ. Στις 14 Οκτωβρίου 2016, προσελήφθη από το Πανεπιστήμιο του Κολούμπια για να προπονήσει το γυναικείο τμήμα μπάσκετ του Πανεπιστημίου. Εκεί έμεινε ένα χρόνο και το 2017, προσελήφθη από το Πανεπιστήμιο Κόπιν στην Βαλτιμόρη, όπου είναι μέχρι και σήμερα.

Παραπομπές
----------

1. ↑  «Juan Dixon Bio - Maryland Terrapins Athletics». Αρχειοθετήθηκε από το πρωτότυπο στις 18 Μαΐου 2016. Ανακτήθηκε στις 3 Νοεμβρίου 2015.
2. ↑  ESPN.com - 2002 NBA Draft: Juan Dixon Draft Bio
3. ↑  Juan Dixon Signs With Portland Trail Blazers - Getty Images
4. ↑  Portland Acquires G/F Fred Jones from Toronto- Send G Juan Dixon to Raptors
5. ↑  Detroit Pistons and Toronto Raptors Swap Primoz Brezec and Juan Dixon
6. ↑  Wizards Bring Back Dixon - Washington Post
7. ↑  Στον Άρη ο Χουάν Ντίξον
8. ↑  «ΑΕΚ-Άρης: 77-76 - Άρης - SPORT 24». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 3 Νοεμβρίου 2015.
9. ↑  «Έδιωξε τον Ντίξον ο (Κατσικ)-Άρης!». *www.gazzetta.gr*. Αρχειοθετήθηκε από το πρωτότυπο στις 25 Ιουνίου 2020. Ανακτήθηκε στις 24 Ιουνίου 2020.
10. ↑  Former NBA player banned after steroid test - USA Today
11. ↑  «Banvit Juan Dixon İle Anlaştı | Ko-Cüce». Αρχειοθετήθηκε από το πρωτότυπο στις 5 Μαρτίου 2016. Ανακτήθηκε στις 17 Οκτωβρίου 2019.
12. ↑  «Juan Dixon to join Terps men's basketball staff as special assistant». Αρχειοθετήθηκε από το πρωτότυπο στις 18 Δεκεμβρίου 2014. Ανακτήθηκε στις 3 Νοεμβρίου 2015.

Πηγές
-----

* Juan Dixon NBA Stats | Basketball-Reference.com
* Juan Dixon Stats, Bio - ESPN
* Το SPORT 24 παρουσιάζει τον Χουάν Ντίξον[*νεκρός σύνδεσμος*]